এসআইআর প্রক্রিয়া সম্পন্ন করার সময়সীমা বেঁধে দিল নির্বাচন কমিশন!

ওয়েব ডেস্ক : ভোটার তালিকার বিশেষ নিবিড় সংশোধন বা এসআইআর (SIR) প্রক্রিয়া সম্পন্ন করার সময়সীমা বেঁধে দিল নির্বাচন কমিশন (Election Commission)। আগামী ৯ দিনের মধ্যে এই কাজ সম্পন্ন করার জন্য সমস্ত মুখ্য নির্বাচনী অধিকারিকদের নির্দেশ দেওয়া হয়েছে বলে খবর। সূত্রের খবর, ৩০ সেপ্টেম্বরের মধ্যে এই কাজ শেষ করার কথা বলা হয়েছে কমিশনের তরফে।

স্পেশাল ইনটেনসিভ রিভিশন বা এসআইআর (SIR) অনুযায়ী রাজ্যের ভোটার তালিকা প্রকাশ করতে নির্দেশ দেওয়া হয়েছে কমিশনের তরফে। ইতিমধ্যে দিল্লি সহ বেশ কিছু রাজ্য সেই কাজ ইতিমধ্যে সেরে ফেলেছে। তবে বাকি রাজ্যের মুখ্য নির্বাচনী আধিকারিকদেরকেও এই কাজ শেষ করার জন্য নির্দেশ দেওয়া হয়েছে। গতবারের এসআইআর ধরে প্রতিটি রাজ্যের ভোটার তালিকা প্রকাশ করতে হবে বলে জানিয়েছে কমিশন।

আরও খবর : মহালয়ার সকালে ভূমিকম্প বাংলাদেশ, মেঘালয় ও গুজরাটে

কমিশনের (Commission) তরফে জানানো হয়েছে, শেষ বার রাজধানীতে এসআইআর প্রক্রিয়া হয়েছিল ২০০৮ সালে। উত্তরাখণ্ডে হয়েছিল ২০০৬ সালে। আর বাকি রাজ্যগুলিতে তা হয়েছিল ২০০২ বা ২০০৪ সালে। তার পরে আবার বিভিন্ন রাজ্যে এই প্রক্রিয়া হতে চলেছে।

প্রসঙ্গত, ভোটার তালিকার (Voter List) বিশেষ নিবিড় সংশোধন কেন চাইচে কমিশন? তা নিয়ে কমিশনের তরফেই বলা হয়েছে, অবৈধ অনুপ্রবেশকারীদের চিহ্নিত করে বাদ দেওয়ায় হল এর প্রধান লক্ষ্য। সম্প্রতি বিহারে এসআইআর প্রক্রিয়া সম্পন্ন হয়েছিল। তাতে ভোটার তালিকা থেকে বাদ পড়েছে ৬৫ লক্ষ ভোটারের নাম। কমিশনের অভিযোগ, বিহার বাদে অন্যান্য রাজ্যেও বাংলাদেশ ও মায়ানমারের থেকে আসা অনুপ্রবেশকারীদের খোঁজ পাওয়া গিয়েছে। অন্যদিকে ২০২৬ সালে পশ্চিমবঙ্গ বাদে অসম, কেরল, পুদুচেরি এবং তামিলনাড়ুতেও বিধানসভা নির্বাচন হতে চলেছে। তার আগে ভোটার তালিকার বিশেষ নিবিড় সংশোধন বেশ গুরুত্বপূর্ণ বলে মনে করছে ওয়াকিবহাল মহল।