১২ রাজ্যে শুরু হচ্ছে SIR

নয়াদিল্লি: পশ্চিমবঙ্গ-সহ (West Bengal) ১২টি রাজ্য এবং কেন্দ্রশাসিত অঞ্চলে কাল, অর্থাৎ মঙ্গলবার থেকেই শুরু হচ্ছে ভোটার তালিকার বিশেষ নিবিড় সংশোধন (Special Intensive Revision বা SIR)। সোমবার দিল্লির বিজ্ঞান ভবনে সাংবাদিক বৈঠকে এই ঘোষণা করেন দেশের মুখ্য নির্বাচন কমিশনার জ্ঞানেশ কুমার।

তিনি জানান, দ্বিতীয় পর্যায়ের SIR হবে পশ্চিমবঙ্গ, তামিলনাড়ু, উত্তরপ্রদেশ, রাজস্থান, ছত্তিশগড়, গোয়া, গুজরাট, কেরল, লাক্ষাদ্বীপ, মধ্যপ্রদেশ, পুদুচেরি এবং আন্দামান-নিকোবর দ্বীপপুঞ্জে। অসমে এনআরসি প্রক্রিয়া প্রায় শেষের পথে থাকায় সেখানে আপাতত হবে না SIR।

আরও পড়ুন: ‘গুজবে কান নয়, ধীরে সুস্থে পুজো করুন’, ছটপুজোয় সতর্কতার বার্তা মুখ্যমন্ত্রী মমতার

কমিশন সূত্রে খবর, এই পর্যায়ের নিবিড় সংশোধনী প্রক্রিয়ায় আন্দামান-নিকোবর, বাংলা, ছত্তিশগড়, গোয়া, মধ্যপ্রদেশ এবং পুদুচেরিতে প্রায় পাঁচ লক্ষেরও বেশি ব্লক লেভেল এজেন্ট (BLA) অংশ নেবেন।

মুখ্য নির্বাচন কমিশনার জানিয়েছেন, মঙ্গলবার থেকেই শুরু হবে এনুমেরেশন ফর্ম ছাপার কাজ। একই দিনে শুরু হবে বুথ লেভেল অফিসারদের (BLO) প্রশিক্ষণ, যা চলবে ৩ নভেম্বর পর্যন্ত। ৪ নভেম্বর থেকে ৪ ডিসেম্বর পর্যন্ত বাড়ি-বাড়ি গিয়ে ভোটারদের এনুমেরেশন ফর্ম দেওয়া হবে। প্রবাসী ভোটাররা অনলাইনেও ফর্ম পূরণ করতে পারবেন।

খসড়া ভোটার তালিকা প্রকাশিত হবে ৯ ডিসেম্বর, এবং তাতে কোনও আপত্তি বা সংশোধন জানানো যাবে ৮ জানুয়ারি পর্যন্ত। এরপর ৯ ডিসেম্বর থেকে ৩১ জানুয়ারি পর্যন্ত চলবে অভিযোগ খতিয়ে দেখার কাজ। চূড়ান্ত ভোটার তালিকা প্রকাশিত হবে ৭ ফেব্রুয়ারি।

কমিশন জানায়, যাঁদের নাম ২০০৩ সালের ভোটার তালিকায় রয়েছে, তাঁদের নতুন করে কোনও নথি জমা দিতে হবে না। এমনকি নিজের নাম না থাকলেও যদি বাবা-মায়ের নাম তালিকায় থাকে, তবুও আলাদা কাগজ জমা দেওয়ার প্রয়োজন নেই। কমিশনের ওয়েবসাইটেই এই ‘ম্যাচিং’ প্রক্রিয়া অনলাইনে করা যাবে। বিহারে SIR প্রক্রিয়া অত্যন্ত সফলভাবে সম্পন্ন হয়েছে বলে এদিন নির্বাচন কমিশনের পক্ষ থেকে জানানো হয়।